Пасля Рыжскага міру нашы землі апынуліся ў складзе Польшчы. Нягледзячы на тое, што большасць мясцовага насельніцтва была беларусамі, праводзілася палітыка паланізацыі. Пацярпелі ад яе нават крэўскія вуліцы. Многія з іх атрымалі новыя імёны. Дакладней кажучы — псеўданімы. Бо ніякага сэнсу, акрамя ідэалагічнага, гэтыя перамены не мелі. Тады больш пашанцавала вуліцам Замкавай і Зарэчнай. Яны захавалі свае назвы. Дарэчы, толькі адной Зарэчнай удалося ва ўсе часы захоўваць імя, атрыманае пры нараджэнні. Вуліцы Барунская стала называцца Ашмянскай, Прускай было дадзена імя Касцюшкі. А вось Смаргонская была перайменавана ў гонар тагачаснага лідара Польшчы Пілсудскага, вуліца Багданаўская набыла імя Панятоўскага, а маленькая Пескавая стала называцца гучным імем Напалеона, чалавека, які крыху больш ста гадоў назад быў у гэтых краях у якасці заваёўніка.